b'\n_START_ARTICLE_\nMotika\n_START_PARAGRAPH_\nMotika je temeljno orodje v poljedelstvu za kopanje in rahljanje zemlje ter za sajenje in izkopavanje sadov. V kopa\xc5\xa1kem poljedelstvu z njo ro\xc4\x8dno okopavajo kulturne rastline, v plu\xc5\xbenem pa s plugom orjejo ali obsipavajo obse\xc5\xbenej\xc5\xa1e povr\xc5\xa1ine kulturnih rastlin in te nato z motiko le natan\xc4\x8dneje zagrebejo, obsipavajo ali okopavajo. V plu\xc5\xbenem poljedelstvu se motika uporablja za pripravo, nego in rahljanje zemlje pri zahtevnej\xc5\xa1ih kulturnih rastlinah ali na povr\xc5\xa1inah, na katerih tega ni mogo\xc4\x8de narediti s plugom, brano ali kultivatorjem._NEWLINE_Na Slovenskem je znanih okoli tristo vrst motik, razlo\xc4\x8dujejo se po obliki, velikosti in te\xc5\xbei. Odlo\xc4\x8dilna pri njeni uporabi je oblika, odvisna predvsem od kakovosti zemlje. Velikost in te\xc5\xbea motike sta odvisni od telesne mo\xc4\x8di uporabnika, od razli\xc4\x8dnega dela (na polju, v vinogradu ali na vrtu) in od na\xc4\x8dina dela (kopanje, okopavanje, pletje).'